Die nuwe Suid-Afrika: 'Ek kan nie sonder hom lewe nie,' gil sy
Blommeruiker gister voor die hek van die Klipeiland-slaghuis op die R25-pad buite Bronkhorstspruit waar mnr. Pieter Woest (55) die naweek deur 'n gewapende rower doodgeskiet is.Foto: Alet Pretorius
'Asseblief Here, moet hom nie wegvat nie. Ek kan nie sonder hom lewe nie."
So het mev. Anita Woest (50) eergister geskreeu oomblikke nadat haar man deur een van sowat tien gewapende rowers by die Klipeiland-slaghuis buite Bronkhorstspruit doodgeskiet is.
Die bende het helder oordag by die slaghuis op die R25-pad toegeslaan.
Mnr. Pieter Woest (55), bestuurder van die slaghuis, het kort tevore saam met sy vrou in die slaghuis gewerk voordat 'n werker vir hom kom sê het iemand beroof die gebou langsaan.
Hy het sy rewolwer gegryp en in die parkeerterrein in drie van die rowers vasgehardloop.
Hy het op die rowers losgebrand en vermoedelik een rower twee keer getref voordat 'n vierde rower, wat agter 'n pilaar versteek was, hom in die rug en in die kuit getref het.
"Toe ek by hom kom het daar reeds bloed by sy neus en mond uitgekom," het 'n emosionele mev. Tokkie Human (53), 'n kassier wat deur die rowers aangehou is, gister gesê.
Woest is vermoedelik in die hart getref en is op die toneel dood.
Kapt. Sipho Zulu, polisiewoordvoerder, het gesê die rowers het omstreeks 12:30 in 'n roomkleurige Toyota Quantum-minibussie by die slaghuis toegeslaan.
Mev. Suzette Olivier, eienaar van die slaghuis, het saam met Human in dié gebou agter die toonbank gewerk toe die rowers daar ingebars het.
"Ek was besig om 'n klant te bedien toe 'n man met 'n swart baadjie ingestap en ons veiligheidswag teen die grond gegooi het," het Human gesê.
Dié rower het 'n enkele skoot teen die grond langs die veiligheidswag geskiet.
"Suzette het deur toe gestap om die man te konfronteer toe 'n tweede rower ingestap en haar met sy vuurwapen agter die toonbank ingedwing het."
Een van die rowers het langs Human stelling ingeneem en 'n handwapen in haar sy gedruk terwyl die derde rower ingestap het.
"Hulle het die vuurwapens op ons gerig en heeltyd gesê: 'Waar is die geld? Ons gaan julle skiet, ons gaan julle doodmaak.'?"
Human en Olivier het die kasregisters oopgemaak. "Die twee langs ons het soos diere op die geld toegesak. Daarna het hulle met die geld uitgehardloop en ek het twee skote gehoor," het sy gesê.
"Ek wou weghardloop en was op pad uit toe ek nog twee skote gehoor en deur die venster sien hoe Pieter neersak."